Keiptaun

**Keiptaun** ( [keɪp tʰaʊn],  [ˈkɑːpstat],  [íkáːpa], ) om lidn Suviafrikan Tazovaldkundan suvipäivlaskmas. Se om Päivlaskmaižen Kapan provincijan administrativine keskuz, valdkundan kahtenz' lidn eläjiden lugun mödhe.

Suviafrikan Tazovaldkundan parlament i ohjastusen erased-se aluzkundad sijadasoiš Keiptaunas.

## Istorii
Eländpunktan aluz om pandud vl 1652 alamalaižen Jan van Ribek:an ekspedicijal kuti lidn da port Atlantižen valdmeren randal Hüvän Toivon nemenno varatoitamha laivoid söndtavaroil. Oli Kapan kolonijan (1795−1910) pälidnaks. Lidnan municipalitet om sätud vl 1839. Ezmäine raudtekeskust om saudud lidnas vl 1859, raudteverk šingotihe teravas Kapan kolonijas 1870-nzil vozil. Keiptaunan znamoičend poleni Suecan kanalan avaidusenke vl 1869, no almazoiden löudmine vl 1867 i vn 1886 kuldsäruläžund ližazi immigrantoiden lugud. Johannesburgan i Pretorijan rajon dominiruib valdkundas 20. voz'sadan augotišespäi.

Keiptaun šingotase meriportal, finansižil holitišil, torguindal, sauvondal, sömiden da jomiden pästandal. Lidnan vozne saliž oli 78,7 mlrd US$ vl 2011, ühtele hengele — 19,656 US$.

## Geografijan andmused

Lidn sijadase mererandal, 0..1087 m ü.m.t. korktusil (Laudanvuitte mägi). Enamba 70 mägenpäd korktemb mi 300 metrad seištas lidnas.

Klimat om subtropine Keskmeren toižendan, päivoikaz vodes läbi. Voden keskmäine lämuz om +17,3 C°, tal'vkun-keväz'kun +20,5..+21,9 C°, kezakun-elokun +12,7..+13,2 C°. Ekstremumad oma −1,3 C° (kezaku, heinku) i +45,2 C° (viluku). Kezaaigan minimum om +6,2 C° (tal'vku), tal'vaigan maksimum om +32,0 C° (eloku). Voib panda halad kezakus-elokus vaiše. Il'man lämuz voib ülitada +28 C° miččel taht kul. Paneb sadegid 493 mm vodes, enamba semendkus-elokus (61..92 mm kus), vähemba tal'vkus-keväz'kus (9..13 mm kus). Kun keskmäine relätivine nepsuz vajehtase 71..74 % röunoiš redukus-keväz'kus, 77..81 % sulakus-sügüz'kus.

## Tobmuz

Lidnan tobmuden pämez' om mer (, ). Edeližed merad oma Deniel Plato (*Daniel Plato*, kül'mku 2018 — reduku 2021, semendku 2009 — semendku 2011), Patrisija de Lill' (*Patricia de Lille*, kezaku 2011 — reduku 2018).

## Eläjad
Vl 1901 kaik 171 tuh. ristituid elihe lidnas. Vodele 1970 lidnan ristitišt ületi millionad i oli 1,114,000 eläjad. Vl 2011 lidnan eläjiden lugu oli 3,740,025 ristitud ezilidnoidenke. Kaikiš suremb lidnan ristitišt ezilidnoidenke om nügüd' (ületi 5 mln vl 2025), SIDS:an pošav i reskveden mairiž (25 litrad päiveses ühtele hengele vl 2018) ei ole telustandoikš lidnalaižiden lugun ližadusele.

Ristitišt om erazvuitte augotižlibundan mödhe: orjiden jäl'gelaižed (Malaizii, Indonezii, Madagaskar), sijaližed afrikalaižed, vaugedverižed (Alamad, Germanii, Portugalii). Keiptaun om afrikaans-kelen kodimaks.

## Transport
Avtobusad da taksid oma kundaližeks transportaks. Järed meriport radab lidnas.

Keiptaunan rahvahidenkeskeine lendimport (*CPT / FACT*, 10,7 mln passažiroid vll 2017 sulaku — 2018 keväz'ku) om kahtenz' surtte SAT:as. Se sijadase kaks'kümnes kahtes kilometras päivnouzmpolehe lidnan keskuzpalaspäi, oigendab reisid Pohjoižamerikan, Evropan da Azijan verhiže maihe, man irdpolele da südäimehe.

## Galerei

Cape Town Civic Centre.jpg|Lidnan tobmuden sauvuz (2019, *Cape Town Civic Centre*, vaumitihe vl 1978)
The Castle of Good Hope Cape Town - Arial view.JPG|Hüvän Toivon lidnuz (2012)
Cape Town Catholic Cathedral.jpg|Pühän Marijan pagon Egiptha kafedraline päjumalanpert', vn 2017 nägu (riman katoline, om saudud vll 1841−1851)
Cape Town City DSC 3621 (cropped).jpg|Azjaline rajon meriportanke tagamal vl 2018
Naspers Media24 building.jpg|*Naspers*-kompanijan päfater vl 2016
CPUT Cape Town Campus.jpg|Keip-pol'saren Tehnologižen universitetan kampus lidnas (2004) Laudanvuiččenke mägenke tagamal
CTIA-Runway.jpg|Keiptaunan rahvahidenkeskeine lendimport vl 2011


## Sebruzlidnad
*  Aahen, Pohjoine Rein da Vestfalii, Saksanma (vspäi 2000)
*  Haif, Izrail' (1975)
*  Hančžou, Čžeczän, Kitai (2005)
*  Nicc, Francii (1974)
*  Piter, Venäma (2001)

## Homaičendad


## Irdkosketused
* Lidnan ohjastusen oficialine sait (''capetown.gov.za'').